ઉપરાંત આ માથાફોડીમાં એક બીજી વાત પણ ધ્યાનમાં આવી કે શાસ્ત્રોની વિગતો જાણવા માટે મેં જે જે સ્ત્રોત તપાસ્યા હતા, તે બધામાં શાસ્ત્રો વિષેની સમજ તથા શાસ્ત્રોમાં સમાવિષ્ટ વિષયોનું વર્ણન એટલા અઘરા શબ્દપ્રયોગો દ્વારા કરવામાં આવ્યું છે કે ફક્ત વિદ્વાનોને જ તેમાં સમજ પડે. આથી મેં સામાન્ય માણસને પણ સહેલાઇથી સમજ પડે તેવી સરળ ભાષામાં ‘વેદથી માંડીને પુરાણો સુધીનાં’ શાસ્ત્રો વિષેની પ્રાથમિક માહિતી અહીં રજૂ કરી છે.